Κανονισμός (ΕΚ) αριθ. 867/2002 της Επιτροπής

της 24ης Μαΐου 2002

για το άνοιγμα διαρκούς δημοπρασίας για τη θέση προς πώληση λαμπάντε παρθένου ελαιολάδου που κατέχεται από τον ιταλικό οργανισμό παρέμβασης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1638/98 του Συμβουλίου, της 20ής Ιουλίου 1998, για την τροποποίηση του κανονισμού αριθ. 136/66/ΕΟΚ περί κοινής οργανώσεως αγοράς στον τομέα των λιπαρών ουσιών(1), όπως τροποποιήθηκε από τον κανονισμό (ΕΚ) αριθ. 1513/2001(2), και ιδίως το άρθρο 3 παράγραφος 1,

Εκτιμώντας τα ακόλουθα:

(1) Στο πλαίσιο του καθεστώτος της αγοράς στην παρέμβαση και πριν από την 1η Νοεμβρίου 1998, αγοράστηκε ελαιόλαδο από τον ισπανικό, τον ελληνικό, και τον ιταλικό οργανισμό παρέμβασης. Η νομοθετική βάση του καθεστώτος αυτού καταργήθηκε από την 1η Νοεμβρίου 1998 από τον κανονισμό (ΕΚ) αριθ. 1638/98. Ορισμένες ποσότητες λαμπάντε παρθένου ελαιολάδου βρίσκονται ακόμη σε απόθεμα στον ιταλικό οργανισμό παρέμβασης. Για να διασφαλιστεί το αρμονικό πέρασμα μεταξύ του καθεστώτος αγοράς στην παρέμβαση και της παρούσας κατάστασης στην οποία το καθεστώς αυτό δεν υπάρχει πλέον και για να διατεθεί στην αγορά όλη η ακόμη διαθέσιμη ποσότητα στα κοινοτικά κέντρα παρέμβασης, πρέπει να επιτραπεί η θέση προς πώληση ελαιολάδων που αγοράστηκαν από τον ιταλικό οργανισμό παρέμβασης με το καθεστώς που καταργήθηκε και τα οποία βρίσκονται ακόμη αποθεματοποιημένα στην Ιταλία.

(2) Το άρθρο 2 του κανονισμού (ΕΟΚ) αριθ. 2754/78 του Συμβουλίου, της 23ης Νοεμβρίου 1978, περί της παρεμβάσεως στον τομέα του ελαιολάδου(3), όπως τροποποιήθηκε από τον κανονισμό (ΕΟΚ) αριθ. 2203/90(4), προβλέπει ότι η πώληση ελαιολάδου που βρίσκεται στην κατοχή των οργανισμών παρέμβασης πραγματοποιείται με δημοπρασία.

(3) Ο κανονισμός (ΕΟΚ) αριθ. 2960/77 της Επιτροπής, της 23ης Δεκεμβρίου 1977, περί των λεπτομερειών πωλήσεως του ελαιολάδου που ευρίσκεται στην κατοχή των οργανισμών παρεμβάσεως(5), όπως τροποποιήθηκε τελευταία από τον κανονισμό (ΕΟΚ) αριθ. 3818/85(6), καθόρισε τους όρους πώλησης των ελαιολάδων με δημοπρασία στην αγορά της Κοινότητας και για την εξαγωγή αυτών.

(4) Πρέπει να καθοριστούν ειδικοί όροι για να διασφαλιστεί ο κανονικός ρυθμός διεξαγωγής των δραστηριοτήτων και ο έλεγχός τους.

(5) Για το σκοπό αυτό, το συγκεκριμένο κράτος μέλος πρέπει να προβλέψει όλα τα συμπληρωματικά μέτρα που είναι σύμφωνα με τις ισχύουσες διατάξεις για να διασφαλιστεί η ορθή εκτέλεση της προβλεπόμενης δράσης, καθώς και η ενημέρωση της Επιτροπής.

(6) Πρέπει να συμπληρωθεί ο μηχανισμός ελέγχου με τη δυνατότητα δειγματοληψίας επανελέγχου.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης λιπαρών ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Ο ιταλικός οργανισμός παρέμβασης "Agenzia per le Erogazioni in Agricoltura", εφεξής ονομαζόμενος "AGEA", ανοίγει δημοπρασία σύμφωνα με τις διατάξεις του παρόντος κανονισμού και των κανονισμών (ΕΟΚ) αριθ. 2960/77 και (ΕΟΚ) αριθ. 2754/78, για να θέσει προς πώληση στην κοινοτική αγορά λαμπάντε παρθένο ελαιολάδο. Οι ποσότητες για την πώληση ανέρχονται σε 697 τόνους περίπου.

2. Κατά παρέκκλιση από το άρθρο 5 παράγραφος 2 του κανονισμού (ΕΟΚ) αριθ. 2960/77, επιτρέπεται στον ιταλικό οργανισμό παρέμβασης, στην περίπτωση κατά την οποία η ποσότητα του ελαίου που περιέχεται σε μια δεξαμενή υπερβαίνει τους 500 τόνους, να συστήσει περισσότερες παρτίδες από ένα μόνο μέρος του ελαίου αυτού.

Άρθρο 2

Η δημοσίευση της προκήρυξης υποβολής προσφορών λαμβάνει χώρα στις 7 Ιουνίου 2000.

Οι παρτίδες του πωλούμενου ελαίου, καθώς και ο τόπος αποθηκεύσεώς τους, κοινοποιούνται με τοιχοκόληση από τον AGEA, στην έδρα του: Via Palestro, 81 I - 00185 Ρώμη.

Αντίγραφο της πρόσκλησης των προσφορών που αναφέρονται ανωτέρω διαβιβάζεται αμέσως στην Επιτροπή.

Άρθρο 3

Οι προσφορές πρέπει να περιέλθουν στον AGEA Via Palestro 81, I-00185 Ρώμη το αργότερο στις 14.00 (τοπική ώρα) στις 20 Ιουνίου 2002.

Οι μη πωληθείσες παρτίδες θα διατεθούν προς πώληση σε μια δεύτερη δημοπρασία. Στην περίπτωση αυτή, οι προσφορές πρέπει να περιέλθουν στους σχετικούς οργανισμούς παρέμβασης το αργότερο στις 14.00 (τοπική ώρα), στις 5 Ιουλίου 2002.

Άρθρο 4

1. Όσον αφορά το λαμπάντε παρθένο ελαιόλαδο, οι προσφορές γίνονται για έλαιο οξύτητας 3 βαθμών.

2. Όταν το έλαιο που κατακυρώνεται έχει βαθμό οξύτητας διαφορετικό από εκείνο για τον οποίο έγινε η προσφορά, η τιμή που πρέπει να πληρωθεί είναι ίση με την προσφερόμενη τιμή, αυξανόμενη ή μειούμενη σύμφωνα με την κατωτέρω κλίμακα:

- έως 3 βαθμούς οξύτητας:

αύξηση κατά 0,32 ευρώ για κάθε δέκατο βαθμού οξύτητας μικρότερης από 3 βαθμούς,

- πλέον των 3 βαθμών οξύτητας:

μείωση κατά 0,32 ευρώ για κάθε δέκατο βαθμού οξύτητας μεγαλύτερης από 3 βαθμούς.

Άρθρο 5

Δύο ημέρες το αργότερο μετά τη λήξη της προθεσμίας που προβλέπεται για την κατάθεση των προσφορών, ο σχετικός οργανισμός παρέμβασης διαβιβάζει στην Επιτροπή ανώνυμο κατάλογο ο οποίος αναφέρει την υψηλότερη τιμή προσφοράς που έλαβε για κάθε παρτίδα που διαθέτει προς πώληση.

Άρθρο 6

Η ελάχιστη τιμή πωλήσεως ανά 100 χιλιόγραμμα ελαίου καθορίζεται με τη διαδικασία που προβλέπεται στο άρθρο 38 του κανονισμού αριθ. 136/66/ΕΟΚ, με βάση τις ληφθείσες προσφορές, το αργότερο τη δέκατη εργάσιμη ημέρα μετά τη λήξη κάθε προθεσμίας που προβλέπεται για την υποβολή των προσφορών. Η απόφαση που καθορίζει την ελάχιστη τιμή πωλήσεως ανακοινώνεται αμέσως στο ενδιαφερόμενο κράτος μέλος.

Άρθρο 7

Με την επιφύλαξη των διατάξεων του άρθρου 10 του παρόντος κανονισμού, η πώληση του ελαιολάδου πραγματοποιείται από τους σχετικούς οργανισμούς παρέμβασης το αργότερο την πέμπτη εργάσιμη ημέρα μετά την ημέρα ανακοινώσεως της απόφασης που αναφέρεται στο άρθρο 6. Αυτός ο οργανισμός παρέμβασης κοινοποιεί στους οργανισμούς αποθήκευσης τον κατάλογο των παρτίδων που δεν κατακυρώθηκαν.

Άρθρο 8

Η εγγύηση που αναφέρεται στο άρθρο 7 του κανονισμού (ΕΟΚ) αριθ. 2960/77 καθορίζεται σε 18 ευρώ ανά 100 χιλιόγραμμα.

Άρθρο 9

Η αποζημίωση αποθήκευσης που αναφέρεται στο άρθρο 15 του κανονισμού (ΕΟΚ) αριθ. 2960/77 είναι ίση προς 3 ευρώ ανά 100 χιλιόγραμμα.

Άρθρο 10

Με την επιφύλαξη των διατάξεων των παραγράφων 1 και 2 του άρθρου 11 του κανονισμού (ΕΟΚ) αριθ. 2960/77, πριν από την παραλαβή της παρτίδας που κατακυρώθηκε, ο οργανισμός παρέμβασης, οι υπερθεματιστές και οι οργανισμοί αποθήκευσης προβαίνουν σε δειγματοληψία επανελέγχου και στην ανάλυση του δείγματος αυτού, σύμφωνα με το άρθρο 2 παράγραφοι 4 και 5 του κανονισμού (ΕΟΚ) αριθ. 3472/85 της Επιτροπής(7).

Ο οργανισμός παρέμβασης πρέπει να διαθέτει το τελικό αποτέλεσμα των αναλύσεων που έχουν πραγματοποιηθεί στο δείγμα αυτό το αργότερο την τριακοστή εργάσιμη ημέρα μετά από την ημέρα ανακοίνωσης της απόφασης που αναφέρεται στο άρθρο 6.

α) Εάν το τελικό αποτέλεσμα των αναλύσεων που πραγματοποιήθηκαν επί του εν λόγω δείγματος δείχνει διαφορά μεταξύ της ποιότητας ελαιολάδου που πρέπει να παραληφθεί και της περιγραφής της ποιότητας που περιλαμβάνεται στην προκήρυξη των προσφορών, επιβεβαιώνοντας παράλληλα ότι πρόκειται για το ελαιόλαδο που αναφέρεται στο σημείο 1 του παραρτήματος του κανονισμού αριθ. 136/66/ΕΟΚ, εφαρμόζονται οι ακόλουθες διατάξεις:

i) ο οργανισμός παρέμβασης ενημερώνει σχετικά την ίδια ημέρα τις υπηρεσίες της Επιτροπής, σύμφωνα με το παράρτημα Ι, καθώς και τους οργανισμούς αποθήκευση και τους υπερθεματιστές·

ii) οι υπερθεματιστές δύνανται:

- είτε να αποδεχθούν να παραλάβουν την παρτίδα με τη διαπιστωθείσα ποιότητα,

- είτε να αρνηθούν να παραλάβουν την εν λόγω παρτίδα, παρά τη δήλωση που έκαναν σύμφωνα με το άρθρο 7 παράγραφος 6 στοιχείο β) του κανονισμού (ΕΟΚ) αριθ. 2960/77. Στην περίπτωση αυτή, οι υπερθεματιστές ενημερώνουν σχετικά την ίδια ημέρα τους οργανισμούς αποθήκευσης και την Επιτροπή σύμφωνα με το παράρτημα ΙΙ.

Εφόσον τηρηθούν οι διατυπώσεις αυτές, αποδεσμεύονται αμέσως απ' όλες τις υποχρεώσεις τους για την εν λόγω παρτίδα συμπεριλαμβανομένων και των εγγυήσεων.

β) Εάν το τελικό αποτέλεσμα των αναλύσεων που πραγματοποιήθηκαν στο δείγμα αυτό παρουσιάζει διαφορετική ποιότητα από την ποιότητα του ελαιολάδου που αναφέρεται στο σημείο 1 του παραρτήματος του κανονισμού αριθ. 136/66/ΕΟΚ:

- ο οργανισμός παρέμβασης πληροφορεί την ίδια ημέρα τις υπηρεσίες της Επιτροπής σύμφωνα με το παράρτημα Ι, καθώς και τους οργανισμούς αποθήκευσης και τους υπερθεματιστές,

- οι υπερθεματιστές πληροφορούν την ίδια ημέρα τους οργανισμούς παρέμβασης ότι είναι αδύνατο να παραλάβουν την εν λόγω παρτίδα και ενημερώνουν την ίδια ημέρα την Επιτροπή, σύμφωνα με τα παραρτήματα Ι και ΙΙ.

Εφόσον τηρηθούν οι διατυπώσεις αυτές, αποδεσμεύονται αμέσως απ' όλες τις υποχρεώσεις τους για την εν λόγω παρτίδα, συμπεριλαμβανομένων και των εγγυήσεων.

Άρθρο 11

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Μαΐου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 210 της 28.7.1998, σ. 32.

(2) ΕΕ L 201 της 26.7.2001, σ. 4.

(3) ΕΕ L 331 της 28.11.1978, σ. 13.

(4) ΕΕ L 201 της 31.7.1990, σ. 5.

(5) ΕΕ L 348 της 30.12.1977, σ. 46.

(6) ΕΕ L 368 της 31.12.1985, σ. 20.

(7) ΕΕ L 333 της 11.12.1985, σ. 5.

ΠΑΡΑΡΤΗΜΑ I

Οι μόνοι αριθμοί κλήσης στις Βρυξέλλες που πρέπει να χρησιμοποιούνται είναι στην ΓΔ VI/C/4 (υπόψη του κ. Gazagnes):

- με φαξ: (32-2) 296 60 09.

ΠΑΡΑΡΤΗΜΑ II

>PIC FILE= "L_2002137EL.000503.TIF">